რობერტ ბუნზენი

რობერტ ვილჰელმ ებერჰარდ ბუნზენი (გერმ. Robert Wilhelm Eberhard Bunsen; დ. 30 მელახი, 1811, გეტინგენი, ვესტფალიაშ ომაფე, რაინიშ კონფედერაცია — ღ. 16 მარაშინათუთა, 1899, ჰაიდელბერგი, ბადენიშ დიდი ოჰერცოგე, გერმანიაშ იმპერია) — გერმანალი ქიმიკოსი. გიმირკვიუ დარჩხიალებური ელემენტეფიშ სპექტრიშ ემისია დო გუსტავ კირხჰოფიწკჷმა ართო მიოგორუ ელემენტეფს ცეზიუმს (1860 წანას) დო რუბიდიუმს (1861). ბუნზენიშ დო კირხჰოფიშ ჯოხონობაშ რე ბუნზენი-კირხჰოფიშ პრემია ნამუთ ირწანური პრემია რე დო გინმიჩამუ ანალიზური სპექტროსკოპიაშ დარგის.

რობერტ ბუნზენიქ დარსხუ შხვადოშხვა აირო-ანალიზური მეთოდი. რდჷ ფოტოქიმიაშ პიონერი დო მიშეღჷ დიდი თია ორგანული დარიშხანიშ ქიმიაშ რკვიებაშა. ბუნზენიქ, მუში ლაბორატორიული ასისტენტი პეტერ დესაგაწკჷმა ართო გიმიგონჷ ბუნზენიშ აირსანთურა.

რობერტ ბუნზენი გურაფულენდჷ ქიმიას, გეტინგენიშ უნივერსიტეტის. ოდოქტორე დისერტაცია თხილუ 1831 წანას. გურაფაშ თებაშ უკულ მუშენდჷ კასელიშ პოლიტექნიკურ სკოლას დო უკულ მარბურგიშ უნივერსიტეტის. 1851 წანას ომუშებუშა გინილჷ ბრესლაუშ უნივერსიტეტიშა. 1852 წანაშე ბუნზენი რდჷ ჰაიდელბერგიშ უნივერსიტეტიშ პროფესორი.

რობერტ ბუნზენი რდჷ შხვადოშხვა პრემიეფიშ დო ჯილდოეფიშ ლაურეატი. 1860 წანას მიპალუ კოპლიშ მენდალი დო 1877 წანას დეივიშ მენდალი.

რესურსეფი ინტერნეტის
 რობერტ ბუნზენი ენციკლოპედია ბრიტანიკას 
 რობერტ ბუნზენი Mathematics Genealogy Project-ის 
 ბიოგრაფიული ფაქტეფი
 რობერტ ბუნზენი Encyclopedia.com-ის

კატეგორია:გერმანალეფი
კატეგორია:გერმანალი ქიმიკოსეფი